ฤดูกาลหุ้นโรงหมอ.!?
แค่ได้ยินเสียงฟ้าร้องโครมคราม !! หุ้นกลุ่มโรงพยาบาลขนาดกลางและเล็กก็ออกอาการดี๊ด๊า...ตีปีกรับความชุ่มฉ่ำของสายฝนกันแล้ว...
3 มิ.ย. 2562

สำนักข่าวรัชดา
แค่ได้ยินเสียงฟ้าร้องโครมคราม !! หุ้นกลุ่มโรงพยาบาลขนาดกลางและเล็กก็ออกอาการดี๊ด๊า…ตีปีกรับความชุ่มฉ่ำของสายฝนกันแล้ว…
ยิ่งปีไหนฝนมาเร็วและตกมาก หุ้นกลุ่มโรงพยาบาลขนาดกลางและเล็กก็ยิ่งดี๊ด๊าเป็นพิเศษ…
เพราะนั่นหมายถึงแนวโน้มผลประกอบการในไตรมาส 2 และไตรมาส 3 ต้องออกมาสวย !!
ช่วยหนุนนำให้ราคาหุ้นวิ่งแรงแซงทางโค้งตามไปด้วย
หุ้นกลุ่มโรงพยาบาลขนาดกลางและเล็กหลาย ๆ ตัวจึงถูกนำไปเก็งกำไรรับหน้าฝน…
เหตุผลง่าย ๆ เมื่อเข้าสู่หน้าฝน จะมีคนเป็นหวัด เป็นไข้ ไม่สบายมากขึ้น ก็ต้องไปโรงพยาบาล
ช่วงหน้าฝนจึงถือเป็นไฮซีซั่นของหุ้นกลุ่มโรงพยาบาลขนาดกลางและเล็ก ซึ่งมีลูกค้าหลักเป็นคนไทย
อย่างเช่น บริษัท บางกอก เชน ฮอสปิทอล จำกัด (มหาชน) หรือ BCH, บริษัท เอกชัยการแพทย์ จำกัด (มหาชน) หรือ EKH, บริษัท โรงพยาบาล ลาดพร้าว จำกัด (มหาชน) หรือ LPH, บริษัท โรงพยาบาลวัฒนแพทย์ ตรัง จำกัด (มหาชน) หรือ WPH, บริษัท โรงพยาบาลจุฬารัตน์ จำกัด (มหาชน) หรือ CHG
ส่วนช่วงไตรมาส 4 และไตรมาส 1 จะไม่ค่อยดีสำหรับหุ้นกลุ่มนี้มากนัก…
แต่…เป็นไฮซีซั่นของกลุ่มโรงพยาบาลขนาดใหญ่ เช่น บริษัท โรงพยาบาลบำรุงราษฎร์ จำกัด (มหาชน) หรือ BH, บริษัท กรุงเทพดุสิตเวชการ จำกัด (มหาชน) หรือ BDMS ซึ่งมีลูกค้าหลักเป็นชาวต่างชาติ
ตอกย้ำด้วยผลงานไตรมาส 1/62 ของหุ้นโรงพยาบาลขนาดกลางและเล็กหลายแห่งที่ออกมาน่าผิดหวัง เช่น LPH กำไรสุทธิลดฮวบเหลือแค่ 35.46 ล้านบาท ลดลง 39.92 ล้านบาท หรือ 52.96% จากช่วงเดียวกันของปีก่อนที่มีกำไรสุทธิ 75.39 ล้านบาท
ส่วน CHG สถานการณ์ไม่ต่างกัน กำไรสุทธิเหลือแค่ 179.30 ล้านบาท ลดลง 14 ล้านบาท หรือ 7% จากช่วงเดียวกันของปีก่อนที่มีกำไรสุทธิ 193.48 ล้านบาท
ฟาก WPH นี่ยิ่งเลวร้าย พลิกมาขาดทุนสุทธิ 6.27 ล้านบาท ลดลง 31.9 ล้านบาท หรือ 124.5% จากช่วงเดียวกันของปีก่อนที่มีกำไรสุทธิ 25.63 ล้านบาท
ส่วนที่ยังทำผลงานออกมาดี เช่น BCH มีกำไรสุทธิ 248.1 ล้านบาท เพิ่มขึ้น 33.5 ล้านบาท หรือ 15.6% จากช่วงเดียวกันของปีก่อนที่มีกำไรสุทธิ 214.56 ล้านบาท
EKH มีกำไรสุทธิ 44.70 ล้านบาท เพิ่มขึ้น 22.69 ล้านบาท หรือ 103.09% จากช่วงเดียวกันของปีก่อนที่มีกำไรสุทธิ 22.01 ล้านบาท
ก็คงต้องลุ้นกันว่า ผลประกอบการของหุ้นโรงพยาบาลขนาดกลางและเล็กบางแห่งที่แย่ในไตรมาส 1/62 จะฟื้นตัวได้หรือไม่ ??
ส่วนบางแห่งที่ดีอยู่แล้วจะดียิ่งขึ้นอีกมั้ย ??
แต่ตอนนี้คงต้องร้องเพลง…
“เธอมากับฝน สวยตรงที่เดินตากฝน…ตัวเปียกฝน เธอก็ยังสวยดี” ไปพลาง ๆ ก่อนนะ
…อิ อิ อิ…